In nomine sancte et individue Trinitatis, amen. Ludovicus, Dei gratia Francorum rex. Notum facimus universis, presentibus et futuris, quod verbum motum est a comite videlicet Guidone, cui rei cum episcopus Autissiodorensis Guillelmus, dilectus et fidelis noster, instanter reclamaret et contradiceret, asserens penes se privilegia esse tam predicti comitis quam patris sui Willelmi et fratris sui Willelmi, quondam comitum Nivernensium, in quibus continebatur quod nullam consuetudinem novam poterant Autissiodero constituere, vel introducere, preter ejus assensum et voluntatem, vel suorum successorum episcoporum. Nos eadem privilegia presentari nobis fecimus, ac cum omni diligentia recitari. Ex eorum itaque moti continentia, que prenominati comites concesserant, et confirmaverant, nos quoque, ad petitionem jamdicti episcopi, amici nostri, concessimus. Et ne fieri possit Autissiodorum communia sine ipsius assensu et voluntate, vel successorum suorum episcoporum, presente pagina confirmamus. Quod ut inconcussum et stabile maneat in perpetuum, sigilli nostri karactere jussimus communiri. Actum publice, Parisius, anno incarnati Verbi Mº Cº LXXº Vº, astantibus in palatio nostro quorum nomina supposita sunt et signa: S., comitis Theobaldi, dapiferi nostri; S., Guidonis, buticularii; S., Radulphi, constabularii; S., Reginaldi, camerarii. Data, vacante cancellaria.